text: Den rødhårede røver er anholdt
  03 april 2017 kl. 04.15
  Politiet har anholdt en ung mand, der er mistænkt for at være den rødblonde røver, der søndag truede sig til penge i Center Øst i Sønderborg.
  Søndag eftermiddag truede en ung mand sig til penge med en kniv i Center Øst i Sønderborg. 
  Men røveriet blev fanget på et overvågningskamera, og efter røveriet mente vagtchef fra Syd- og Sønderjyllands Politi, Ole Aamand, nok, det burde kunne lade sig gøre at finde røveren. 
  - Det, at hans hår og skæg er rødligt, indskrænker det jo en smule, sagde han til TV SYD.
  Og det fik han ret i. Overvågningsbilledet af den rødblonde herre var tilpas tydeligt til, at flere mennesker, der mente at genkende den unge mand, kontaktede politiet.
  Søndag aften kl. 22.10 kunne Syd- og Sønderjyllands Politi banke på hos den mistænkte og anholde ham. 
  Der er tale om en 23-årig mand fra Sønderborg.
  Efter røveriet i Harald Nyborg, Sønderborg, foretog vi i aftes kl. 22.10 anholdelse i sagen. En ung mand på 23 fra lokalområdet. #politidk
  
  